विधानसभा के बाहर प्रदर्शन में शामिल होने चंडीगढ़ गए कर्मचारी
सर्वकर्मचारी संघ हरियाणा के आह्वान पर 8 मार्च बुधवार को विधानसभा के सामने प्रदर्शन में शामिल होने के लिए शहर से कर्मचारी सुबह रेस्ट हाउस इकट्ठा हुए। अखिल भारतीय खेत मजदूर यूनियन के प्रांतीय महासचिव रामअवतार सुलचानी ने उन्हें झंडी दिखाकर रवाना किया। संघ के तहसील प्रधान सुरेंद्र यादव सचिव ऋषिकेश ढांडा के नेतृत्व में रवाना होने से कर्मचारी नेताओं ने कहा कि हरियाणा सरकार कर्मचारियों की मांगों को पिछले लंबे समय से अनदेखा कर रही है। विभागों का लगातार निजीकरण, 7वें वेतन आयोग की विसंगतियों को दूर करना, कच्चे कर्मचारियों को पक्का करना आदि बड़ी मांगें हैं।
उन्होंने कहा कि बिजली, मैकेनिकल शिक्षा विभाग, परिवहन सहित विभागों में कर्मचारियों की पक्की भर्ती नहीं की जा रही है। वहीं आंगनबाड़ी, आशा वर्कर्ज, मिड डे मील और दूसरे कर्मचारियों के लिए न्यूनतम वेतन 18000 रुपये प्रति माह करने की मांगें उठाई जा रही है। उन्होंने कहा कि हरियाणा केंद्र की सरकार मांगों पर गौर करते हुए समाधान नहीं करेगी तो कर्मचारी आंदोलन तेज करेंगे। कर्मचारी के हितों को लेकर सर्व कर्मचारी संघ पहले ही आंदोलन करता रहा है। इस मौके पर भगवान सिंह सैनी, कपूर सिंह बामल, सतबीर दलाल, भूप सिंह, अमरजीत, रणसिंह आदि मौजूद रहे।
hin_Deva hin_Deva hin_Deva